Brøndby moste islandske Valur i returkampen af Europa League med hele 6-0 på hjemmebane. Brøndby er videre med 10-1 samlet.

Brøndby havde en 4-1-sejr med i bagagen fra første opgør, da de blå-gule torsdag aften spillede returkamp mod islandske Valur i Europa League.

Hos Brøndby var der blevet plads til Andrew Hjulsager, Christian Greko Jakobsen, Svenn Crone og Lebogang Phiri, mens gæsterne fra Valur havde danske Rasmus Christiansen og Nikolaj Hansen med fra start.

Brøndby skulle ikke bruge mange minutter på at bringe sig i front. Kamil Wilczek fik netmaskerne til at blafre efter blot fem minutter spillet, da Hjulsager fandt polakken med en stikning, og her kunne han umarkeret sparke Brøndby i front 1-0.

Hjulsager øgede selv til 2-0 ti minutter senere, da et hjørnespark blev forlænget, og så drønede han køligt bolden i mål, igen med en yderst tvivlsom defensiv indsats af islændingene.

Efter en halv time blev fansene på Brøndby Stadion for alvor forkælet. Her drejede Teemu Pukki med en hælafslutning fikst bolden i mål til 3-0. Valur lignede et hold, der havde opgivet at dække op, og derfor kunne Brøndby gå til pause med en tremålsføring.

Pukki fordoblede sin måltotal ti minutter inde i anden halvleg. Denne gang modtog han bolden fra Hjulsager på kanten af feltet og trykkede et fladt spark af sted, som gik i mål til 4-0.

Det blev også 5-0 på et mål af indskiftede Daniel Stückler. Pukki blev sendt af sted i en omstilling, og finnen lagde den til rette for Stückler, som omsatte til hele 5-0. En regulær nedsmeltning af Valur.

I overtiden blev det så til tenniscifre, da en forfærdelig tilbagelægning fra Valur blev opsnappet af Stückler, der nemt kunne gøre ydmygelsen total: 6-0.

Brøndby er dermed sikkert videre til næste runde i Europa League efter 10-1 samlet.